የአሜሪካ ሹልዝ ኢንቨስትመንት ከፋሚሊ ወተት የ45 በመቶ ድርሻ ገዛ
ላለፉት ሦስት ዓመታት በኢትዮጵያ በልዩ ልዩ መስኮች ኢንቨስት ሲያደርግ የቆየው የአሜሪካው ሹልዝ ግሎባል ኢንቨስትመንትስ፣ በግብርና ዘርፍ ሊያካሂደው ካቀደው ኢንቨስትመንት አንዱ የሆነውን የወተትና የወተት ተዋጽኦ ምርት ማቀነባበሪያ ፋብሪካን ከፋሚሊ ወተት የ45 በመቶ ድርሻ በመግዛት ዕውን ማድረጉን ገለጸ፡፡ ሹልዝ ኢንቨስትመት ሐሙስ ጥር 12 ቀን 2008 ዓ.ም. በጽሕፈት ቤቱ በተዘጋጀ የውል ስምምነት እንዳረጋገጠው ይህ ትልቅ ኢንቨስትመንት ነው፡፡የሹልዝ ግሎባል ኢንቨስትመንትስ የኢትዮጵያ ተጠሪ ሚስተር ክሬግ ሜትሮ በፊርማ ሥነ ሥርዓቱ ላይ እንደገለጹት፣ ግዙፉ የአሜሪካን ኩባንያ በዓለም ዙሪያ ከሚያካሂደው ከፍተኛ ኢንቨስትመንት አንዱ እንደሆነ በሚቆጠረው በዚህ የኢትዮጵያ ኢንቨስትመንቱ ወደ ላቀ ደረጃ ተሸጋግሯል፡፡ አጠቃላይ የድርሻ ሽያጩ ምን ያህል እንደሆነ ባልተገለጸው በዚህ ስምምነት ፋሚሊ ወተት ከዚህ በፊት በሚያመርተው የወተትና የወተት ተዋጽኦ ምርት ላይ ሦስት እጅ እጥፍ ምርት እንደሚጨምር፣ አጠቃላዩን የግብርናውንና የአመራረቱን ሒደትም በዘመናዊ ዘዴና የሠለጠነ የሰው ኃይል እንደሚያሻሽለው ሚስተር ክሬግ አስታውቀዋል፡፡ላለፉት 15 ዓመታት በወተት ገበያ ውስጥ የቆየው ፋሚሊ ወተት አገሪቱ ውስጥ ባለው ከፍተኛ የወተት ፍላጎት ሳቢያ ከውጭ አገር የሚገቡ የወተት ምርቶች ለመተካት አቅዶ እየሠራ ቢገኝም፣ አቅሙን አጎልብቶ ወደ ላቀ ደረጃ ለመሸጋገርና ገበያውን ለመምራት በማቀድ ከአሜሪካኑ ኩባንያ ጋር የሁለትዮሽ የባለቤትነት ድርሻ ይዞ ለመሥራት መወሰኑን፣ የፋሚሊ ወተት ምክትል ሥራ አስኪያጅ አቶ ዳዊት መቻል ገልጸዋል፡፡በስምምነቱ መግለጫ ወቅት የተገኙት የኢንዱስትሪ ሚኒስትር ዴኤታ ዶ/ር መብራቱ መለስ በአገሪቱ ያለውን ሰፊ የቀንድ ሀብትና ተያያዥ ሀብቶችን በአግባቡ ለመጠቀም፣ ከአገር በቀል ኢንቨስትመንት ጎን ለጎን ዓለም አቀፍ ኢንቨስትመንት ተጠናክሮ መቀጠል እንደሚገባው በመግለጽ የስምምነቱን ፋይዳ አስረድተዋል፡፡ 